הוועדה המיוחדת להתמודדות עם סמים ואלכוהול, כנסת 23, פרוטוקול מספר 30, 2020-11-22 11:30

מיכל וונש: אנחנו רגילים לזה.

דנה זוננפלד: המתווה יהיה כזה שאנחנו נשב כאן, לדעתי שלושת רבעי שעה, אם תרצו יותר אפשר יותר, אני אציג לכם את המעבדה שלנו, עם מה אנחנו מתמודדים, מה אנחנו עושים ביום יום, מה הקשיים שלנו, הדברים שאנחנו מתמודדים איתם, נושאים שחשובים לנו.

דנה זוננפלד: תוכלו לשאול שאלות ותפריעו לי כמה שתרגישו צורך.

דנה זוננפלד: בהמשך אנחנו נרד למטה בשתי קבוצות, אז קבוצה אחת תוכל להישאר פה ושוב, נוכל לדבר, לשאול שאלות ולענות גם יותר לעומק אם תרצו.

דנה זוננפלד: נעשה לכם סיור במעבדה, נראה לכם קצת את הדברים, ככה שתטעמו, לא באמת, תראו קצת, תיחשפו לדברים שלנו, לאבטחת האיכות שלנו, קצת לציוד שאנחנו עובדים איתו, למחשוב, ואז נעשה הפוך, הקבוצה השנייה תרד והקבוצה הראשונה תעלה לפה.

דנה זוננפלד: מבחינתי זה המתווה.

דנה זוננפלד: אם תרצו עוד משהו, כל שאלה, או כל דבר שאני אוכל אני אשמח לענות.

מיכל וונש: מצוין.

דנה זוננפלד: אנחנו חלק מהחטיבה לזיהוי פלילי, שהיא חלק מאגף החקירות והמודיעין של משטרת ישראל.

דנה זוננפלד: אתם רואים שבחטיבה הזאת יש איזה שהוא מבנה מורכב של מחלקות ויחידות ואנחנו נמצאים, המעבדה שלנו מסומנת במחלקת כימיה וסימנים, מעבדת הסמים.

דנה זוננפלד: מי שמכיר אותנו שנים רבות יודע שפעם נקראנו המעבדה האנליטית ובעקבות איזה שהיא אורגניזציה אנחנו מעבדת הסמים.

דנה זוננפלד: קצת על המעבדה עצמה ומה אנחנו עושים וכמה אנחנו עושים.

דנה זוננפלד: קודם כל המעבדה מחולקת לשני אתרים, יש לנו את האתר פה, שהיום תראו אותו, ויש לנו את האתר במרלו"ג של משטרת ישראל, הוא נפתח במרץ השנה, מרץ 19'.

דנה זוננפלד: מרלו"ג, מרכז לוגיסטי לשימור מוצגים, במסגרתו הוקמה מעבדה, שלוחה של המעבדה שלנו שמתעסקת בקנביס.

מיכל וונש: אך ורק?

דנה זוננפלד: אך ורק, ייעודית לקנביס.

דנה זוננפלד: לפני פתיחת השלוחה הזאת הקנביס היה מחולק בשלושה אתרים בארץ, היינו בודקים אותו בצפון בנצרת, בדרום בבאר שבע ובירושלים.

מיכל וונש: רק להבין, זה בא בד בבד עם הנושא של אי ההפללה?

דנה זוננפלד: לא, ממש לא.

דנה זוננפלד: זה יצא במקרה דומה בזמנים, אי ההפללה התחילה כבר באפריל שנה שעברה.

מיכל וונש: לא כמסקנות.

דנה זוננפלד: לא, ממש לא.

דנה זוננפלד: הקנביס תופס הרבה מאוד מקום בנפח, אני אדבר איתכם על זה עוד מעט, אבל נתפסות הרבה מאוד חממות, חממה יכולה להיות איזה 50 באלות כאלה, שגזמו את הכול, הכניסו.

דנה זוננפלד: אתם מכירים באלות של בנייה?

דנה זוננפלד: ככה 50, 20, כמויות ענקיות וצריך לאכסן את כל זה ופשוט אמרו שזה מקום טוב במרלו"ג, גם ככה הכינו מקום אכסון.

אליהו ברוכי: איפה זה המרלו"ג?

דנה זוננפלד: המרלו"ג נמצא בהרטוב בבית שמש.

דנה זוננפלד: בכל אופן אז היו לנו שתי מעבדות בצפון ובדרום, זה היה בעיקר לתת מענה לאזורי, זאת אומרת שהם לא יצטרכו לנייד.

דנה זוננפלד: תחשבו על המשאיות שצריך באמצעותן לנייד את כל החומר הזה, כי הכול צריך להגיע למעבדה, הוא נשקל במעבדה, הוא נבדק.

מיכל וונש: כל מה שמחרימים מאפסנים?

מיכל וונש: לא משמידים?

דנה זוננפלד: כן, עד שיש אישור של בית משפט.

דנה זוננפלד: זה באמת נושא כאוב.

אליהו ברוכי: כמה זמן זה בערך?

דנה זוננפלד: לפעמים שנים.

דנה זוננפלד: זה אבסורד.

דנה זוננפלד: לפעמים זה שנים.

אליהו ברוכי: סליחה, למה צריך אישור?

אליהו ברוכי: בגלל זה כאילו חומר של בן אדם?

אליהו ברוכי: זה רכוש של בן אדם?

מיכל וונש: כי זה קניין פרטי.

דנה זוננפלד: אני אסביר.

דנה זוננפלד: זה מוצג, מוצג צריך להישמר כדי שגם למשל מישהו מטעמו של הנאשם יוכל לבדוק אותו שאכן מדובר במה שאמרנו וזה לא חסה.

דנה זוננפלד: לכן צריך לשמור את זה.

דנה זוננפלד: זה מאוד מאוד בעייתי, סיפור מאוד מאוד בעייתי, חשבתי לדבר על זה אחר כך, אבל לא נורא.

דנה זוננפלד: הבעיה היא באמת, אתם מכירים, שכל חומר צמחי שגוזמים אותו ומכניסים אותו לשק הוא מרקיב וזה סיפור באמת מאוד בעייתי, אבל כן, יש לנו עכשיו חומר מ - - -

אליהו ברוכי: זאת אומרת שאתם שומרים את זה במצב של טריות?

דנה זוננפלד: אי אפשר לשמור על זה בטריות.

אליהו ברוכי: בקירור, או אני לא יודע מה.

דנה זוננפלד: אי אפשר, גם אם תשמור את זה בקירור, גם אם תכניס פטרוזיליה למקרר ותקרר אותה היא – זאת אומרת אי אפשר באמת, אין באמת תנאים, צריך להשאיר את זה באדמה והם לא ישאירו את זה באדמה כי אז יכול להיות שהם יפספסו, זה מה שקורה לפעמים.

מיכל וונש: זאת אומרת מדינת ישראל משלמת לאפסן דברים שנרקבים שנים?

דנה זוננפלד: נורא ואיום.

דנה זוננפלד: אגב, אם אנחנו מדברים על בעיות זו בעיה שאני מנסה להתמודד איתה כבר הרבה מאוד שנים ואני לא מצליחה, אני נתקעת בקיר כל הזמן.

דנה זוננפלד: אבל זה באמת אבסורד.

דנה זוננפלד: אגב, לא הצגתי את עצמי אפילו, לי קוראים דנה, דנה זוננפלד, אני כבר במערכת 27 שנה, עובדת 27 שנה בסמים, אבל לאורך הדרך עבדתי גם בתחומים אחרים, הייתי תשע שנים ראש מעבדת חומר נפץ ורעלים במז"פ.

דנה זוננפלד: תמיד אני לוקחת את הדוגמה משם, הרי חומר נפץ שנתפס, אף אחד לא מעלה בדעתו שישמרו אותו עד למשפט כי הוא עלול להתפוצץ.

מיכל וונש: מצלמים אותו.

דנה זוננפלד: אז מצלמים, מתעדים, נכון.

דנה זוננפלד: זו בעיה מאוד קשה.

דנה זוננפלד: אם תבוא מאיפה שהוא גאולה אני מאוד אשמח כי זה באמת נושא מאוד מתסכל.

יוסף טייב: גם מה העלויות של אכסון של דבר כזה.

יוסף טייב: יש צפי של עלויות?

דנה זוננפלד: לי אין, כי לא אני זאת שעושה את זה, יש גופים אחרים במשטרה, אבל זה בעייתי.

דנה זוננפלד: זה תופס הרבה מקום ומעבר לעלויות הבעיה העיקרית שלי היא שזה גם מאוד מאוד לא בריא.

דנה זוננפלד: למשל אחד הדברים שניסיתי זה להוציא איזה שהיא חוות דעת ממשרד הבריאות, שיגידו שזה לא בריא להחזיק את זה.

דנה זוננפלד: כמו שמסוכן להחזיק חומר נפץ להגיד שזה לא בריא ובאמת נשמור דגימות או משהו כזה.

דנה זוננפלד: קשה מאוד, זה נושא מאוד מתסכל.

יוסף טייב: זה נושא לדיון מהיר.

מיכל וונש: לגמרי נושא לדיון מהיר.

דנה זוננפלד: בכל אופן אני ראש מעבדת סמים כבר מעל שלוש שנים, לפני כן כל השנים התעסקתי בזיהוי סמים וחומרי נפץ ורעלים וכימיה, אני כימאית במקצועי.

דנה זוננפלד: אז כמו שאמרתי, היום המעבדה מחולקת לשני אתרים, המעבדה בירושלים, שהיא אחראית לבדיקה של כל הסמים מלבד קנביס וחשיש.

דנה זוננפלד: כשאני אומרת קנביס וחשיש אז קנביס זה הצמח, לא משנה אם הוא יבש או טרי, וחשיש שזה, תיכף אני אראה לכם קצת תמונות, אותו שרף שמכינים מהקנביס.

אליהו ברוכי: שרף?

דנה זוננפלד: כן, זה איזה שהוא שרף של הצמח, זה איזה שהוא תהליך שחלקים בצמח עוברים ומכינים איזה שהוא חומר חום שהוא הרבה יותר מרוכז מהקנביס עצמו, מרוכז מבחינת החומרים הפעילים.

דנה זוננפלד: כמעבדה אנחנו מטפלים בסביבות ה-16,000 תיקים בשנה, שזה פחות או יותר, עשיתי איזה שהוא ממוצע, זה בערך מבחינת העבודה שלנו משהו כמו 50,000 מוצגים שאנחנו בודקים אותם פיזית.

דנה זוננפלד: יש יותר מ-50,000 כי יש לנו דיגומים, לפי החוק אנחנו לא צריכים לקחת, נניח אם יש לי שש שקיות או 100 שקיות, אני לא בודקת את כל ה-100 שקיות, יש מצע סטטיסטי שלפיו אנחנו עובדים ודוגמים לפי מה שהחוק - - -

אליהו ברוכי: 16,000 תיקים חדשים בשנה?

דנה זוננפלד: 16,000 תיקים חדשים בשנה.

אליהו ברוכי: כל שנה?

דנה זוננפלד: כל שנה.

אליהו ברוכי: תיק זה אומר תפיסה?

דנה זוננפלד: תיק זה אומר תפיסה שהגיעה למעבדה.

דנה זוננפלד: לא כל התפיסות מגיעות למעבדה, משטרת ישראל תופסת הרבה יותר מזה.

מיכל וונש: יש נתונים בנושא הקנביס, לראות מה קרה מאז אי ההפללה להיום?

מיכל וונש: אנחנו יודעים אם יש יותר תפיסות, פחות תפיסות?

דנה זוננפלד: יש פחות או יותר אותו דבר, אין איזה שהוא שינוי דרמטי.

דנה זוננפלד: אנחנו עכשיו עוקבים אחרי זה, אבל לא משהו דרמטי.

מיכל וונש: נשמח לראות אם יש איזה שהוא מעקב.

דנה זוננפלד: לא משהו דרמטי.

מיכל וונש: מעניין שאין.

דנה זוננפלד: כן.

דנה זוננפלד: בדיוק.

דנה זוננפלד: אז אחד הדברים שהבנתי זה שאם מספר התיקים שהגיעו למעבדה הם פחות או יותר אותו דבר אז זה אומר שיש תפיסות, כי חלק לא מגיע, כי חלק הולך לאי הפללה, או מצד שני אפשר לתת לזה גם תרגום נוסף, שמלכתחילה בעבר פחות התעסקו בכמויות של השימוש העצמי בלאו הכי, אז דווקא יכול להיות שמה שהיום נותנים את הדוחות בעבר אולי טיפה התעלמו.

דנה זוננפלד: אבל, שוב, זה קצת ספקולציות, כי אני באמת לא אשת שטח, אני לא יודעת, לא בהקשר הזה.

מיכל וונש: ואין איסוף נתונים של זה?

מיכל וונש: זאת אומרת בהתמקדות על הנושא.

דנה זוננפלד: יש נתונים שנאספים, זה לא נתונים שנמצאים אצלי.

דנה זוננפלד: אם זו שאלה שמעניינת אני יכולה לנסות להביא תשובות מחטיבת החקירות, מודיעין, מי שאוסף את הנתונים.

מיכל וונש: זה יכול להיות מעניין כיוון שאנחנו כל הזמן בדיונים אל מול המציאות, מבחינת אי הפללה ואיך זה השפיע ומבחינת לגליזציה ואיך זה ישפיע, אז הנתונים האלה ממלאים איזה שהוא חלל שאולי ייתנו לנו לפחות –

דנה זוננפלד: העניין הוא שאליי כשמגיע תיק שהוא של שימוש עצמי זה לא תמיד שהוא רק שימוש עצמי, זה יכול להיות שהייתה אלימות במשפחה וגם תפסו אצלו, או שתפסו אצלו נשק וגם תפסו אצלו עשרה גרם חשיש.

דנה זוננפלד: אז התיקים משולבים.

דנה זוננפלד: לפעמים אני רואה את זה, כמעבדה שמתעסקת בכזאת מסה של עבודה אנחנו לא מסוגלים להסתכל.

דנה זוננפלד: האמת שאני גם לא כל כך אוהבת את תיק החקירה, מאוד נוח לי שאני אובייקטיבית.

דנה זוננפלד: לפעמים אני מגיעה לבית משפט, אומרים לי: 'כן, אבל', אני אומרת שאני לא יודעת, אני קיבלתי את החומר הזה, זיהיתי אותו, כן של הנאשם, לא של הנאשם, לא קשור אליי, וזה נותן איזה שהיא אובייקטיביות שלי מאוד נוח איתה.

דנה זוננפלד: אז אלה הדברים.

דנה זוננפלד: אם תסתכלו על הפילוח, אנחנו מדברים על כ-77%, 75%, זה זז, אבל מעל 75% מכלל התיקים שמגיעים אלינו, מאותם 16,000, הם תיקי קנביס וחשיש.

דנה זוננפלד: האם הם 70% ומשהו מכלל העבודה במעבדה?

דנה זוננפלד: התשובה היא לא, כי בדיקה של חשיש וקנביס יחסית לבדיקה למשל של אמפטמינים היא יותר פשוטה, אז היא לוקחת פחות עבודה, אבל עדיין זו מסה מאוד מאוד גדולה של עבודה בתחום הקנביס.

אליהו ברוכי: שאר השמות שאני רואה מולי זה גם סמים נוספים?

דנה זוננפלד: סמים נוספים, אני תיכף טיפה אתן לכם איזה שהיא סקירה, אני לא אעשה לכם שיעור בלימוד סמים, אבל אני אתן לכם שתטעמו.

מיכל וונש: אבל חלק הם תרופות מרשם.

מיכל וונש: האמפטמינים?

דנה זוננפלד: אמפטמינים הם לא תרופות מרשם, למרות שיש חומר שנקרא אמפטמין, יש תרופת מרשם אחת בשוק שהוא קיים בה, היא דומה, דרך אגב, בשימוש לריטלין, וכן שמעתי שסטודנטים משתמשים, אבל מעט, זה באמת ב - - -

מיכל וונש: אז זה לא שם.

מיכל וונש: זה לא בפילוח.

דנה זוננפלד: זה נמצא בתוך האמפטמינים, אבל זה מאוד מאוד קטן, זה חלק מאוד מאוד קטן ממה שאת רואה שם ב'אמפטמינים'.

דנה זוננפלד: תרופות מרשם, יש בישראל, אבל אין הרבה.

דנה זוננפלד: זאת לא תחלואה, זאת תחלואה בארצות הברית למשל, בקנדה, זה פחות תחלואה פה.

אליהו ברוכי: מה פירוש?

אליהו ברוכי: כי אין מסחר ב - - -

מיכל וונש: עוד לא יודעים.

דנה זוננפלד: לפי מה שאני יודעת, עוד פעם.

דנה זוננפלד: בסופו של דבר המשטרה כן תופסת, גם אם היא תופסת 20% או 30% היא עדיין תופסת ואתה יכול להבין, אתה לא יכול להגיד אה, את זה היא לא תופסת ואת זה היא כן תופסת, אפשר לפי מה שאנחנו תופסים להבין את הפילוח.

דנה זוננפלד: האם הוא לגמרי מדויק, באמת זה הפילוח של מה שנמצא בשוק?

דנה זוננפלד: אולי לא בדיוק, אבל זה בוודאי - - -

מיכל וונש: אני אגיד שזה גם קשה הרבה יותר כי זה מרשם חוקי וחלק מהם לא עובר דרך המערכת הכללית, זה עובר דרך רופאים פרטיים.

אליהו ברוכי: אבל היא אומרת משהו נכון, כי המשטרה תופסת הכול בסוף, לא בהכרח מה שהיא תופסת והכמות שהיא תופסת זה היחסים בשוק, אבל היא תופסת הכול, אי אפשר להגיד שמשהו אחד היא לא רואה, זה שקוף לה בעיניים.

אליהו ברוכי: זה אי אפשר להגיד.

מיכל וונש: תרופות מרשם זה מאוד אפור, נכון?

דנה זוננפלד: תרופות מרשם זה קצת יותר בעייתי בגלל שבאמת אתה מקבל מרשם מהרופא ואתה הולך וקונה את המרשם הזה.

אליהו ברוכי: יפה, ובחיפוש של אותו בעל אלים או נשק או לא יודע מה, התרופה הזאת גם הייתה מתגלית בסוף.

דנה זוננפלד: זה כן, זה בוודאי.

מיכל וונש: אבל אם הוא לא בעל אלים או נשק, רק אדם שמתפקד אז המשטרה לא מגיעה לבית, אנחנו לא יודעים.

מיכל וונש: זאת אומרת אנחנו לא יכולים להקיש מזה מה רמת השימוש בתרופות מרשם במדינת ישראל.

אליהו ברוכי: זה מה שהיא אמרה, בסוף המשטרה תופסת הכול, אולי באחוזים זה לא משקף 100%, אבל היא תופסת הכול, אין חומר שאצלה בסוף הוא שקוף מול העיניים של השוטר.

דנה זוננפלד: זה נכון.

דנה זוננפלד: למשל אני יכולה לתת לכם דוגמה לשני חומרים שהם לגמרי תרופות, בופרנורפין וריטלין.

דנה זוננפלד: בופרנורפין זה חומר שהיום משמש, אתם שמעתם פעם על מתדון?

דנה זוננפלד: מתדון זה איזה שהוא סם, הוא הומצא במלחמת העולם השנייה, החליף את המורפיום.

דנה זוננפלד: כשהיה חוסר במורפיום אז סנתזו את המתדון, קראו לו בזמנו אדולן ועד היום קוראים לו אדולן והרבה לא יודעים למה, זה על שם אדולף היטלר, והרבה מאוד שנים את המתדון נתנו במרכזי גמילה, היום נותנים את הבופרנורפין.

דנה זוננפלד: בופרנורפין זו טבליה חוקית לחלוטין, אבל היא מאוד מאוד נפוצה בשוק ה – היא זולגת משם החוצה, אולי מעוד מקומות, אבל הבופרנורפין מאוד מקובל בשוק העברייני.

דנה זוננפלד: וריטלין, שאתם בטח מכירים אותו, ריטלין ניתן לילדים היפר אקטיביים, אבל הוא מרגיע והוא גם נמצא בשוק.

דנה זוננפלד: לא בכמויות מאוד גדולות, אבל הוא נמצא.

דנה זוננפלד: קצת אני אתן לכם טיפה תמונות שתתרשמו מסוגי הסמים.

דנה זוננפלד: אגב, זה החשיש, ככה הוא נראה, אלה פלטות של חשיש, זה חומר חום דחוס, הוא מרוכז.

אליהו ברוכי: זה נוזלי?

דנה זוננפלד: לא, זה ממש שוקולדה כזאת, ממש כמו שוקולד.

אליהו ברוכי: ומה עושים עם זה?

דנה זוננפלד: מפוררים את זה ומערבבים את זה בטבק, שמים את זה בעוגיות מזל בהולנד.

דנה זוננפלד: אלה השימושים.

דנה זוננפלד: אגב, הסיבה שבגללה הקנביס נמצא בפקודת הסמים זה החומר הזה, זה ה-THC שהוא החומר הממסטל בקנביס.

דנה זוננפלד: בחשיש הוא נמצא בכמויות יותר גדולות כי זה איזה שהוא תרכיז.

אליהו ברוכי: ה-THC זה בעצם המדד של כל הסמים, החלק הממסטל, לא?

דנה זוננפלד: לא, זה לא של כל הסמים.

דנה זוננפלד: ה-THC זה החומר הפסיכו-אקטיבי, או המשנה תודעה בעברית, שנמצא בצמח הקנביס.

דנה זוננפלד: בצמח הקנביס יש מגוון מאוד גדול של חומרים, זה החומר שנחשב לחומר הפסיכו-אקטיבי.

דנה זוננפלד: הרואין, שזה סם מאוד מאוד ותיק.

דנה זוננפלד: שוב, אני ככה - - -

מיכל וונש: אגב, מישהו אמר לי משהו מאוד מעניין באחד הסיורים שלנו, אני אומרת את זה לחבריי, שהמשמעות של מילים, אז אנחנו משתמשים במושג קנביס רפואי - - -

דנה זוננפלד: זה לא נכון.

מיכל וונש: אם היינו אומרים הרואין רפואי אז איפה היינו מבחינת הפער של - - -

דנה זוננפלד: אגב, המושג הוא לא נכון.

דנה זוננפלד: המושג קנביס רפואי הוא לא נכון, המושג הנכון הוא קנביס לצרכי רפואה.

דנה זוננפלד: אתם יודעים מה ההבדל בין קנביס לצרכי רפואה לאותו קנביס?

דנה זוננפלד: זה בדיוק אותו דבר, אלא שכשאני מגדלת, אני לא מגדלת, אבל כשאני מגדלת בגינה שלי או על הגג או בתוך הבית קנביס אז אני מגדלת אותו בתנאים שיש לי, אז היום קצת קר ומחר חם ואני אדליק מזגן אולי ואולי אני אדליק איזה מכשיר שקצת עושה אדים ותהיה יותר לחות, פחות לחות, אני אתלה כביסה ותהיה יותר לחות, בקיצור משהו מאוד מאוד לא מבוקר.

דנה זוננפלד: בנוסף אם אני גם רוצה שזה לא יתקלקל אז אולי אני גם ארסס אותו קצת עם K300 שלא יבואו לי כל מיני חרקים ויאכלו לי את העלים או את התפרחת וזה הגידול הביתי, הגידול הלא מבוקר.

דנה זוננפלד: כשאתה הולך לקנביס לצרכי רפואה אתה הולך לגידול מאוד מאוד מבוקר.

דנה זוננפלד: הבקרה היא בזה שתמיד זה יהיה באותם תנאים, הם יבדקו מה ריכוז ה-THC ומרכיבים נוספים כמו, יש איזה שהוא חומר שנחשב מאוד טוב שם שנקרא CBD, בדיוק יבדקו אותו ויידעו מה הריכוז בסופו של דבר.

דנה זוננפלד: בנוסף למשל חומרי ההדברה שהם ישתמשו יהיו כאלה שכשאתה נותן את זה לחולה סרטן אז הוא חלילה לא ייפגע מה-K300.

דנה זוננפלד: בדרך כלל, לא בדרך כלל, יש מגוון גדול מאוד של אנשים שמשתמשים בקנביס לצרכי רפואה, אבל אם אתה הולך לאוכלוסיות שהן עם מחלות מאוד קשות המערכת החיסונית שלהם גמורה אז אתה לא יכול לתת להם את כל החומרים האלה.

דנה זוננפלד: זה ההבדל.

דנה זוננפלד: הרבה פעמים שאלו אותי לאורך השנים, היו שאילתות, למה אתם הורסים את השדות האלה?

דנה זוננפלד: תיתנו את זה לקנביס רפואי, אבל אי אפשר לתת את זה לקנביס רפואי, זה פרוץ לגמרי, אנחנו לא יודעים מה אנחנו נותנים.

מיכל וונש: אין שום בקרה.

דנה זוננפלד: אין על זה שום בקרה.

דנה זוננפלד: אבל בגדול זה אותו צמח.

אליהו ברוכי: השדות האלה שאתם תופסים, הם לא עושים בקרה פנימית שלהם על האיכות?

מיכל וונש: הפוך, כמה שיותר בכמה שפחות השקעה.

מיכל וונש: כמה שיותר לגדל.

אליהו ברוכי: כמה שיותר THC.

מיכל וונש: כמה שיותר לגדל בכמה שפחות השקעה.

מיכל וונש: לא אכפת להם מרמת ה-THC.

דנה זוננפלד: כמה שיותר לגדל, כמה שפחות להשקיע ולקבל כמה שיותר.

דנה זוננפלד: אז כמה שאתה פחות משקיע אז אתה מקבל מוצר שהוא יכול להיות שהוא טוב למישהו, פחות טוב למישהו אחר, אבל, שוב, אין בקרה.

מיכל וונש: אגב זה חלק מהטיעונים דווקא כן לגליזציה, כי אתה אומר שאם המציאות היא כזו שהם מגדלים בצורה שהיא לא מבוקרת אז אנחנו יודעים שאנחנו משחררים לשוק דברים שהם מסוכנים.

דנה זוננפלד: אני מסכימה, אבל מצד שני יש עוד דבר, בכיוון האחר, שאומרים שאנשים חושבים שהקנביס הוא טוב כי הנה, הוא הולך לרפואה.

דנה זוננפלד: אני תמיד אומרת, אבל גם אנטיביוטיקה הולכת לרפואה, אז מה?

דנה זוננפלד: מישהו קרא פעם את כל ההתוויות ואת כל תופעות הלוואי של האנטיביוטיקה, או של האקמול או של האופטלגין?

דנה זוננפלד: הרי אתה לוקח את זה כי אתה חולה, זה שמשהו טוב לחולה זה לא אומר שהוא טוב לך בתור בריא.

דנה זוננפלד: אז גם פה יש משהו שנראה לי שבפרסום של זה זה הולך לאיבוד.

דנה זוננפלד: אני, אגב, חברת ועדה, אז אלה דברים שאמרתי אותם, זאת הייתה התרומה שלי, תמיד היא הייתה במקומות המאוד מאוד מקצועיים, לא דעות, לא מה כן ומה לא, אלא באמת התמקדתי מאוד מאוד בחלקים המקצועיים.

דנה זוננפלד: אז הרואין הוא סם מאוד ותיק.

דנה זוננפלד: אותו דבר קוקאין.

דנה זוננפלד: אני לא יודע אם שמעתם, הייתה תפיסה לפני שבועיים, זה פורסם בעיתון, כנראה טעות, כן?

דנה זוננפלד: זה לא היה אמור להגיע לכאן, זה איכשהו נתקע פה, משאית שנסעה לבן אנד ג'ריס, גלידה, הביאה 800 קילו קוקאין.

דנה זוננפלד: 800 קילו, לא הייתה אף פעם תפיסה כזו.

דנה זוננפלד: אין חשודים.

דנה זוננפלד: זה כנראה משהו שבאמת הלך לאיבוד והיה אמור להמשיך, ישראל הייתה אמורה להיות איזה שהוא מעבר וזה נתקע פה, 800 קילו קוקאין, באמת משהו מאוד מאוד מטורף.

מיכל וונש: ממש במקרה תפסו אותה?

דנה זוננפלד: כן.

דנה זוננפלד: ואגב, קוקאין, כשאני התגייסתי למשטרה היה בישראל מעט מעט מעט מאוד, ממש, היום יש תפיסות גדולות של קוקאין.

דנה זוננפלד: ישראל בכלל נהייתה מאוד אוניברסלית.

שיר בארי: את יודעת כמה עולה גרם של קוקאין בשוק היום?

דנה זוננפלד: אני יודעת שבמודיעין אצלנו יודעים את זה, אני פחות יודעת.

שיר בארי: לדעתי 300 שקלים לגרם.

קריאה: בין 300 ל-1,000.

שיר בארי: אז את מבינה מה זה 800 קילו?

דנה זוננפלד: זה מטורף.

דנה זוננפלד: וזה עוד לא הכול, כשהסוחר, זה בהקשר של למכור כמה שיותר, דיברנו על השדות, יש עוד דבר, בסמים כאלה שהם אבקות לא מוכרים אותם לרוב נקיים, מוכרים אותם מהולים בכל מיני חומרי מיהול שחלקם זה פשוט בשביל להרוויח יותר וחלקם - - -

מיכל וונש: זה מה שקורה במסיבות טבע, שפתאום איזה ילד שותה איזה משהו שמעורבב ומהול ב - - -

דנה זוננפלד: גם.

דנה זוננפלד: אז לפעמים זה באמת פשוט לעבות את המנה.

דנה זוננפלד: למשל בהרואין תמיד תמיד יש גם קפה, החומר שיש בקפה, ויש פה פרצטמול, החומר שיש באקמול.

דנה זוננפלד: תמיד.

דנה זוננפלד: בקוקאין תמיד יש סוכר שנקרא מניטול ובנוסף יש חומרים נוספים שיש להם מטרה לא לעבות את המנה, אלא להוסיף להשפעות.

דנה זוננפלד: למשל יש שני חומרים, הם נקראים בנזוקאין ולידוקאין, אם יש לכם או היו לכם ילדים קטנים או אחים קטנים, אם אתם זוכרים את הטיג'ל שהיו שמים על השיניים כדי קצת להקל, אז זה חומר שנקרא מאלחש מקומי.

דנה זוננפלד: עוד פעם, מי שמכיר שימושים, אני מכירה מסרטים שימושים של קוקאין, אז מסניפים אותו הרבה פעמים ואז כשמסניפים אותו זה צורב כאן, אז אתה משתמש במאלחש מקומי כדי שזה יוריד את הכאב.

דנה זוננפלד: בכל אופן אותו קוקאין שתפסו, ה-800 ומשהו קילו, 750 זה היה, סליחה, זה לא מהול, זאת אומרת זה לפני מיהול, אז כך שהחישוב הוא, צריך להכפיל אותו.

אליהו ברוכי: מגדלים בארץ את הקוקאין?

דנה זוננפלד: קוקאין לא מגדלים בארץ, קוקאין זה חומר שמופק מצמח הקוקה, הוא גדל בדרום אמריקה, במקסיקו ובעוד כמה מדינות בדרום ומרכז אמריקה, זה המעוז של הקוקאין.

דנה זוננפלד: לא, בארץ לא, לי לא ידוע, אני לא שמעתי אף פעם, לא הייתה תפיסה, לא מכירה גידול של קוקאין.

דנה זוננפלד: אקסטזי, אמפטמינים, MDMA, אולי שמעתם את השמות האלה.

דנה זוננפלד: חומרים שיש להם איזה שהוא שם מאוד מאוד גדול, כל מה שאני אדבר עכשיו קשור לשם הזה, זה נקרא סמים מעוצבים.

דנה זוננפלד: זאת אומר שאם בהרואין לקחנו את צמח הפרג, עשינו עליו איזה שהיא פעולה וקיבלנו את ההרואין, את הקוקאין פשוט מיצינו אותו מתוך הצמח, חומרים טבעיים, לא שזה אומר משהו, אף אחד לא אומר שטבעי זה טוב, לא בהכרח, ממש לא, אלה סמים שהם סמים סינתטיים.

דנה זוננפלד: עכשיו, תמיד כשאומרים סינתטי זה נורא.

דנה זוננפלד: אבל סינתטי זה רק איך הכינו אותם, זה לא אומר שזה יותר נורא מהטבעי.

דנה זוננפלד: והנושא של מעוצבים זה בעצם לקחו איזה שהם חומרים שהיו מוכרים בעבר ועשו להם כל מיני שינויים במבנה, הלבישו על השמלה, שמו קצת פרחים, שמו קרניים, אני מדמה את זה, כמובן שזה לא הכימיה, אבל פשוט עושים לזה כל מיני שינויים כימיים.

דנה זוננפלד: אחת הבעיות עם זה שעושים שינוי כימי זה שהגוף שלנו לא תמיד מגיב איך שמתחשק לנו.

דנה זוננפלד: אתה יכול לעשות איזה שהוא שינוי שאו יעשה קצת הבדל או לא יעשה הבדל, או יעשה את החומר קצת יותר פוטנטי, קצת יותר חזק, או יעשה אותו פחות, או שהוא יכול לעשות לו בכלל תופעה אחרת.

דנה זוננפלד: פתאום יכול אחד מהחומרים של הסמים המעוצבים, וזה קרה, פתאום הוא הורג.

דנה זוננפלד: הורג.

דנה זוננפלד: ואיך יודעים?

דנה זוננפלד: כי פשוט מוצאים מתים ובנתיחה אחרי מוות מוצאים את החומר הזה.

דנה זוננפלד: אז אקסטזי, בארץ הוא נקרא סם מסיבות, כנראה שמשתמשים בו במסיבות, אבל הוא חומר מעורר, מה שמתאים למסיבות כנראה.

דנה זוננפלד: חומר נוסף מהמשפחה הזה, זה חומר שנקרא מתאמפטמין, חומר מאוד ותיק.

דנה זוננפלד: שמתי את התמונה הזאת כי יש סרט שאומרים שהוא מאוד מאוד טוב, אני ראיתי רק שני פרקים של הסינתזה ואחר כך הוא היה לי אלים מדי, הוא נקרא 'שובר שורות', שם מראים איך מכינים את המתאמפטמין.

דנה זוננפלד: מתאמפטמין מאוד מאוד נפוץ באירופה ובארצות הברית, בישראל כמעט לא היה בכלל.

דנה זוננפלד: לפני 20 ומשהו שנה לא היה כלום, אם היינו תופסים תיק אחד בשנה של מתאמפטמין זה היה וואו.

דנה זוננפלד: באיזה שהוא שלב, כשהתחילו העובדים התאילנדים להגיע לארץ, יחד איתם הגיעה איזה שהיא טבליה עם מתאמפטמין, היא נקרא יאבה, כולם הכירו אותה, ובזמן האחרון כבר אין יאבה, יש קריסטלים של מתאמפטמין.

דנה זוננפלד: קריסטלים זה אומר שהחומר נקי, ממש.

דנה זוננפלד: יש הרבה מאוד הסלקות.

דנה זוננפלד: הסלקה זה שאתה מחביא משהו בתוך – אני אראה לכם תמונות של הסלקות, תראו גם במעבדה, בעצם מחביאים בכל מיני צורות מאוד מאוד משוכללות ומתוחכמות - - -

מיכל וונש: בתוך הגוף?

דנה זוננפלד: לא לתוך הגוף, לתוך תמונות, לתוך חכות, לתוך פסלים, לתוך ספרים.

דנה זוננפלד: מה שאתם רק - - -

אליהו ברוכי: מדמיינים.

דנה זוננפלד: מה שאתם יכולים.

דנה זוננפלד: אני תמיד מספרת, לפני שלוש שנים בערך מגיעה תמונה גדולה כזאת למעבדה ואחד המומחים המאוד ותיקים שלי לוקח וחותך חתיכה ממנה ואני החסרתי פעימה, אמרתי לו: וואו ואם זה איזה תמונה יקרה ואנחנו עכשיו הרסנו אותה?

דנה זוננפלד: והוא לוקח את החתיכה הזאת ושם אותה בכוס מים ואנחנו רואים את הקוקאין יוצא מתוך התמונה, מתוך השמן, הוא היה בתוך השמן.

דנה זוננפלד: זו הייתה תמונת שמן, מתוך השמן יורדים גושים של קוקאין.

דנה זוננפלד: אז באמת אין סוף.

דנה זוננפלד: הם מאוד מקוריים.

דנה זוננפלד: אל.

דנה זוננפלד: אס.

דנה זוננפלד: די, שזה גם סם מאוד מאוד – מצאו אותו לפני מעל 100 שנה.

דנה זוננפלד: הוא מגיע במין בולים כאלה, קוראים לזה.

מיכל וונש: מי שמכיר את השיר Lucy in the Sky with Diamonds של הביטלס.

דנה זוננפלד: נכון.

דנה זוננפלד: אגב, התמונה שהיא למטה מימין היא של אותו הופמן שגילה אותו.

דנה זוננפלד: הוא היה עובד באיזה חברת תרופות מאוד גדולה, הוא גילה אותו במקרה, המשיך להשתמש בו, אומרים שהוא חי עד גיל מאוד מבוגר, אחרי 100, הגיע לשיבה טובה.

דנה זוננפלד: יש לנו כל מיני חומרים טבעיים.

דנה זוננפלד: דיברנו על חומר טבעי, אז יש לנו פטריות הזיה ויש לנו קקטוסים ויש כל מיני צמחים שמכילים בתוכם – מעניין, כשאני חושבת על זה, באמת בכל הצמחים האלה החומרים הם חומרים מעוררי הזיות.

דנה זוננפלד: אתם יודעים, בסמים יש מעוררים ויש מדכאים ובחומר הצמחי, אני לא מכירה חומר צמחי, חוץ מהקוקאין, שהחומר הפעיל הוא לא מעורר הזיות.

דנה זוננפלד: אז קקטוסים.

דנה זוננפלד: בדיוק השבוע יש לנו תיק מעניין, מיץ שקוראים לו איוואסקה, מיץ ששותים אותו בדרום אמריקה.

דנה זוננפלד: התחילו להביא אותו גם לארץ.

דנה זוננפלד: הוא מכיל תערובת של שני צמחים, מיצוי משני צמחים, בכל אחד מהצמחים האלה יש חומר פסיכו-אקטיבי והוא מעורר הזיות ויש רופאים פסיכיאטרים שהתחילו להשתמש בזה בסדנאות כאלה, אתה שותה את הדבר הזה ומתחיל להקיא וכולך מלא בהזיות ואומרים שזה משחרר, אולי הלומי קרב, כל מיני בעיות פסיכיאטריות וכו'.

אליהו ברוכי: הקקטוסים האלה שיש פה, זה קקטוס מסוים או שבכל קקטוס זה יכול להיות?

דנה זוננפלד: לא, זה קקטוס שנקרא קקטוס סן פדרו.

דנה זוננפלד: זה לא בכל קקטוס, לא להיבהל, לא לזרוק את כל הקקטוסים מהבית.

דנה זוננפלד: יש לנו קקטוס כזה במעבדה, תוכלו לראות אותו.

דנה זוננפלד: עוד נושא שהוא מאוד חם כבר כמה שנים טובות זה סם אונס.

דנה זוננפלד: קודם כל סם אונס זה לא שם של חומר, זה תופעה שאתה משתמש באיזה שהוא חומר בשביל לגרום לאדם להיות מטושטש, שהוא לא יידע מה קורה איתו ולעשות בו מה שאתה רוצה, זה יכול להיות אינוס, זה יכול להיות גנבה, זה יכול להיות כל דבר אחר.

דנה זוננפלד: בישראל שני חומרים שהם מאוד דומים אחד לשני, GHB ו-GBL, אלה החומרים שהם היום עומדים במקום הראשון מבחינת חומר שנקרא סם אונס.

דנה זוננפלד: אגב, מקרי אונס בוודאי יש בישראל, אותו חומר ה-GBL או GHB, זה חומר שהוא מתפנה מהגוף מאוד מאוד מהר, זאת אומרת שאם מישהו עשה שימוש בחומר הזה על מישהו אחר כמובן ונניח הוא עשה את זה בערב במסיבה ואז עשה מה שעשה, פגע בו, עד שהנאנסת או הנאנס מגיעים, אפילו אם זה למחרת, סביר להניח שכבר בדם שלהם לא יימצא החומר, כי הוא מתפנה מאוד מאוד מהר.

אליהו ברוכי: אין הוכחה.

דנה זוננפלד: אז בעצם אין הוכחה.

דנה זוננפלד: בישראל היום אין כל כך הוכחה לזה שיש שימוש בחומר הזה לצורך סם אונס.

דנה זוננפלד: אנחנו תופסים אותו כיבוא.

מיכל וונש: ברור שהוא קיים.

דנה זוננפלד: הוא קיים, אבל יש לו שימושים נוספים וזה משהו שצריך לקחת בחשבון.

דנה זוננפלד: למשל אומרים שהאוכלוסייה ההומוסקסואלית משתמשת בו.

דנה זוננפלד: זה משהו שידוע, ברגע שמישהו אומר אוקיי, אני משתמש בזה לעצמי, אז בעצם זה שקראת לזה סם אונס, צריך להיזהר עם זה כי יש לזה תיוג מאוד מאוד קשה.

מיכל וונש: אבל זה לא חוקי.

דנה זוננפלד: לא, זה לא חוקי.

דנה זוננפלד: זה סם בפקודת הסמים, סם לכל הדבר, בוודאי, לגמרי.

דנה זוננפלד: היום יש משפחה חדשה, היא כבר לא כל כך חדשה, זה כבר כמה שנים, קטמין זה נקרא.

דנה זוננפלד: חומר שהוא במקור חומר רפואי לשימוש להרדמה של סוסים בעיקר, וטרינרי, דיברנו על design, לעצב, אז יש לו נגזרות.

דנה זוננפלד: לקחו את אותו קטמין ועשו לו שינויים כימיים ויש מגוון חומרים, כולם אגב כבר בפקודת הסמים, אבל הוא כן משמש והיו עדויות לשימוש בו.

מיכל וונש: את פקודת הסמים מעדכנים כל הזמן לפי מה שמוצאים?

דנה זוננפלד: כן, תיכף אני מגיעה לפקודת הסמים ואז תוכלי גם לשאול את הדבר הזה.

דנה זוננפלד: אני רוצה להגיע לדור החדש, מה שנקרא סמי פיצוציות.

דנה זוננפלד: זה במרכאות, קראו לזה ככה כי זה נמכר בפיצוציות, היום זה בוודאי לא נמכר כבר בפיצוציות, אבל תיכף אני אדבר על החומרים האלה ביתר פירוט.

דנה זוננפלד: קצת תמונות של הסלקות.

דנה זוננפלד: אתם רואים, זה היה בגוף של אדם, זה קוקאין מומס.

דנה זוננפלד: פה יש חכות, עשינו צילום מקרוב, רואים שיש קריסטלים בפנים, זה מתאמפטמין בתוך החכות.

דנה זוננפלד: בובות מאוד נחמדות שהגיעו, שבתוך הראש קריסטלים, עוד פעם של מתאמפטמין.

דנה זוננפלד: פה יין, אפשר לראות, אולי קצת קשה לראות, אבל יש חור בשעם והחדירו קוקאין שהמיסו אותו במים והזריקו אותו וככה ייבאו.

דנה זוננפלד: קופסאות עם הסלקות מאחור, בדופן.

מיכל וונש: זה בעיקר מודיעין שמוביל לתפיסות?

דנה זוננפלד: כן, זה מודיעין שהוא לאו דווקא מודיעין פרטני, זה יכול להיות מודיעין פרטני, אבל זה הרבה פעמים פרופיילינג.

דנה זוננפלד: הפרופיילינג יכול להיות גם לאנשים וגם לטיסות.

דנה זוננפלד: נגיד טיסה שמגיעה מאזור שהוא מוכה סמים, פשוט יתלבשו על הכול.

מיכל וונש: היא מוּעדת.

אליהו ברוכי: מה זה יתלבשו על הכול?

אליהו ברוכי: יפתחו שם את הכול?

דנה זוננפלד: פשוט יעברו כלבים וסניפרים, אם ניגבו אתכם עם סניפרים כאלה.

דנה זוננפלד: בדרך כלל זה לחומרי נפץ, אבל הוא טוב גם לסמים.

דנה זוננפלד: ופתיחה, אולי לא של כל מזוודה, אני לא יודעת, אבל מהמקומות האלה פותחים.

דנה זוננפלד: יש מזוודות עם דופן כפולה בצורה מאוד מאוד מתוחכמת, שאם אתה לא ממש יודע אז זה לפעמים ממש ככה ספוג בתוך המזוודה.

דנה זוננפלד: ספרים, אגב, שהדפים שלהם ספוגים בקוקאין.

אליהו ברוכי: משחררים את זה אחר כך במים?

דנה זוננפלד: כמו עם התמונה, אתה שם את הדף בתוך מים והכול יוצא החוצה.

דנה זוננפלד: יש הסלקות שיותר קשה לשחרר את החומר, דווקא בנייר או בתמונה זה יחסית פשוט.

דנה זוננפלד: לפני כמה זמן הגיעו אלינו בולי עץ, בולי עץ כמו ששמים באח, אבל בסוף התברר שיש להם פקק, אתם רואים את הפקק הקטן הזה?

דנה זוננפלד: בפנים היו מנות של קוקאין.

דנה זוננפלד: אלה מילויים לסיגריה אלקטרונית שממולאים בשמן חשיש, שמן עם הרבה מאוד THC.

דנה זוננפלד: אז הנה, שאלת על פקודת הסמים.

דנה זוננפלד: אז לעשות סדר בטרמינולוגיה.

דנה זוננפלד: קודם כל מה זה סם מסוכן.

דנה זוננפלד: יש את החוק שמגדיר לנו מה הם הסמים המסוכנים, בתוך החוק יש את התוספת הראשונה, שם יש רשימה כמו רשימת מכולת, זה נראה ככה, צילמתי עמוד.

דנה זוננפלד: תראו את ההרואין.

דנה זוננפלד: לפי זה שכתוב באנגלית, בלטינית, הרואינים, אתם מבינים שזה נכנס לפקודה לפני הרבה מאוד זמן, עוד כשהשתמשו במונחים בשפה עם סיומת לטינית.

דנה זוננפלד: ליד כל הסעיפים גם רשום מתי זה נכנס לפקודה, כי באמת, כמו ששאלת, הפקודה כל הזמן מתעדכנת.

דנה זוננפלד: ושוב, מה זה סם מסוכן?

דנה זוננפלד: סם מסוכן זה לא אומר שהחומר הוא מסוכן, סם מסוכן וחומר מסוכן זה לא אותו מובן.

דנה זוננפלד: סם מסוכן זה לגמרי הגדרה משפטית.

דנה זוננפלד: הרבה פעמים משתמשים רק במילה סם, אז סם זו תרופה.

דנה זוננפלד: סם באנגלית, drug, זה תרופה.

דנה זוננפלד: זה איזה שהוא חומר שמשפיע.

מיכל וונש: בגלל זה הפער הזה, זה שעושים את הקנביס רפואי זה עשה טשטוש נורא גדול באופן כללי.

דנה זוננפלד: נכון, לגמרי.

דנה זוננפלד: אז המונח מסוכן קשור לסם מסוכן, הוא לא עומד בפני עצמו המונח 'מסוכן'.

דנה זוננפלד: זה משהו מאוד חשוב.

דנה זוננפלד: אנחנו בעצם לא צריכים להוכיח מסוכנות, ברגע שהוא כתוב בפקודת הסמים, המחוקק החליט שהוא יהיה שם אז הוא שם.

אליהו ברוכי: אז אם את אומרת שכל הזמן יש מוטציות, כל הזמן יש עושים שדרוגים, שינויים.

דנה זוננפלד: נכון.

דנה זוננפלד: אז ככה, קודם כל יש ועדה שממליצה על הכנסת חומרים חדשים.

דנה זוננפלד: אנחנו מתכנסים, הוועדה מתכנסת, כל פעם יש מצע לדיון, המצע זה באמת כשיש משהו חדש להכניס, אנחנו לא עושים פגישות על כלום, ומאיפה מגיעים הדברים האלה, מאיפה מגיע מה צריך להכניס, מה רוצים להכניס, מה מבקשים להכניס?

דנה זוננפלד: אז אנחנו פוגשים לפעמים חומרים חדשים.

דנה זוננפלד: כשאני לא מכירה חומר אני מסתכלת עליו, אני כימאית, אני מסתכלת על המבנה אני אומרת וואו, הוא נורא דומה לאמפטמין ואז אני גם הולכת לספרות.

דנה זוננפלד: אם אני מוצאת עליו משהו בספרות אז זה יותר פשוט, ואם לא, אז אני פונה למשרד הבריאות, אני אומרת להם: חברים, תראו, יש את החומר הזה.

דנה זוננפלד: משרד הבריאות כל הזמן מביא דברים, קורא דברים ויש לו גם את האינפוטים שלו, מה הוא רוצה.

דנה זוננפלד: בסוף יושבים בוועדה הזאת אנשים מהרבה מאוד משרדים והסיבה להכניס או לא להכניס חומר לפקודת הסמים היא לא תמיד עניינית לחומר, האם הוא באמת חומר שצריך להיות בפקודה, כי מה זה הפקודה?

דנה זוננפלד: הפקודה, בישראל לפחות, היא כזאת שהיא מכילה חומרים פסיכו-אקטיביים, אבל אנחנו יודעים שיש חומרים פסיכו-אקטיביים שלא נמצאים בפקודה.

דנה זוננפלד: למשל תמיד אני נותנת מה החומר הכי פסיכו-אקטיבי שיש בישראל שהוא לא בפקודה?

אליהו ברוכי: ריטלין, לא?

דנה זוננפלד: לא, אלכוהול.

דנה זוננפלד: אלכוהול הוא לגמרי פסיכו-אקטיבי.

דנה זוננפלד: האם הוא סם מסוכן?

דנה זוננפלד: לא, הוא לא סם מסוכן כי פר הגדרה הוא לא בפקודה כי סם מסוכן זה חומר שנמצא בפקודת הסמים.

דנה זוננפלד: קטמין למשל, אנחנו ביקשנו להכניס את הקטמין לפני מעל עשור.

דנה זוננפלד: אבל מה?

דנה זוננפלד: הייתה התנגדות.

דנה זוננפלד: כי תראו, אם חומר רפואי נכנס לפקודת הסמים זה לא אומר שאי אפשר להשתמש בו יותר כחומר רפואי, אבל כל הרגולציה עושה את זה הרבה יותר מסובך, הרבה יותר יקר.

דנה זוננפלד: אני יכולה לספר לכם לפני אולי 15 שנה, הייתה תופעה, שעכשיו שמעתי שהיא חוזרת, ליד מועדוני לילה שמים מכל, מחזיקים בלונים כאלה של יום הולדת, פותחים את המכל, ממלאים את המכל וכל אחד שנכנס למועדון שואף בלון כזה ונכנס.

דנה זוננפלד: מה יש בתוך הגז הזה?

דנה זוננפלד: גז צחוק.

מיכל וונש: יש גז קצפות.

דנה זוננפלד: יפה, גז קצפות זה גז צחוק.

דנה זוננפלד: זה אותו גז.

דנה זוננפלד: בקצפת יש גז צחוק.

דנה זוננפלד: אנחנו ראינו את התופעה הזאת ובאמת היו גם פציעות וניגשנו למשרד הבריאות ואמרנו שצריך להכניס את זה לפקודת הסמים, אבל אז יושבים אנשים ממשרד המסחר והתעשייה ומשרדים שונים ואומרים: תקשיבו, זה הורג אותנו.

דנה זוננפלד: הרי רופא שיניים צריך להחזיק ורופא מנתח.

דנה זוננפלד: בלידות שלי אני קיבלתי גז צחוק.

דנה זוננפלד: וקצפות זה לאוכל אפילו.

דנה זוננפלד: זאת אומרת זה מאוד מסובך ולפעמים פשוט אתה לא יכול להכניס חומר לפקודת הסמים.

מיכל וונש: אני גם רוצה להגיד לחבריי שזה חלק מהטיעון לגבי הלגליזציה שבעצם אם אנחנו אומרים שזו גם תרופה, הקנביס, אז הפכנו אותה להרבה יותר יקרה בגלל שהיא נמצאת ברשימה של הסמים המסוכנים.

דנה זוננפלד: לגמרי, זה נכון.

דניאל זומר: מה הסיכוי לנצח את זה בצורה של אכיפה?

דניאל זומר: הרי את מדברת על 16,000 תיקים, זה הזוי, מה הסיכוי לנצח את זה?

דנה זוננפלד: אוהה.

דנה זוננפלד: האמת שאני לא מדברת במונחים של לנצח, אני מנסה לנצח את הדברים אצלי.

מיכל וונש: כן, לגמרי.

מיכל וונש: להתמודד.

דנה זוננפלד: להתמודד.

דנה זוננפלד: בדיוק, זה להתמודד.

דנה זוננפלד: אני לא יודעת איך מנצחים את זה, אני לא יודעת אם אפשר לנצח את זה.

דנה זוננפלד: אבל אתה יודע מה?

דנה זוננפלד: אני אענה לך.

דניאל זומר: 16,000 תיקים הם בודקים.

דניאל זומר: הם לא עובדים שבתות, אני מתאר לעצמי, וחגים, אז זה יוצא 150 ליום, וזה רק מה שהגיע.

דניאל זומר: זה לא מה שבמקרה עבר בארץ למקומות אחרים.

דנה זוננפלד: אני אגיד לך מה אני חושבת, אני כן אתן לך איזה שהיא תשובה, שלא תגיד שלא נתתי כלום, אבל באמת משהו שאני מאמינה.

אליהו ברוכי: את תגידי, תלוי כמה תתקצבו אותנו.

דנה זוננפלד: ממש לא.

דנה זוננפלד: לא.

דניאל זומר: אני משער שבוועדה של הלגליזציה שאלו אותך את זה, הרי אין סיכוי לנצח את זה, אז בואו נכשיר את זה, זה אחד הטיעונים המרכזיים.

דנה זוננפלד: כן, אבל אז יש טיעונים מנגד, אז בואו נאשר נהיגה תחת אלכוהול או עם טלפון.

דנה זוננפלד: אין לזה סוף.

דנה זוננפלד: לא, אבל אני רציתי לתת תשובה אחרת.

דנה זוננפלד: אני אגיד לך מאיפה אני חושבת שתבוא הגאולה, אם היא תבוא?

דנה זוננפלד: רק מחינוך.

דנה זוננפלד: בעיניי רק מחינוך.

דניאל זומר: זהו, החינוך זה הכול.

דניאל זומר: להשקיע בחינוך.

מיכל וונש: בסוף, לא משנה מה, חייבים להבין את הדבר הזה.

מיכל וונש: בסופו של דבר אנחנו מחוקקים, אז נורא קל לנו עם החי"ת הזאת, אבל החי"ת השנייה היא חינוך, בסוף, אם לא נבין את זה, ואגב, על כל המשמעויות של זה, שזה גם תקצוב.

דנה זוננפלד: גם תקצוב.

יוסף טייב: כן, אבל אם זה יהיה נגיש לילדים בני 13 עד 15, עד 16, אז לא יוכלו - - -

מיכל וונש: אבל אם אתה תסביר להם שהמוח שלהם עוד מתפתח והסכנה למוח שלהם היא כזאת - - -

דנה זוננפלד: הייתי יחד עם הוועדה בביקור בכפר איזון, דיברנו שם עם אנשים.

דנה זוננפלד: מה שהם אמרו לנו, הם אמרו לנו את הדבר הבא.

דנה זוננפלד: לא מספרים את האמת.

דנה זוננפלד: תראה, בסוף 80% ממשתמשי הקנביס לא קורה להם כלום, זה הסטטיסטיקות אומרות, לא אני אומרת, אני לא יודעת, אני לא מומחים, אבל 10%, זה גורם להם נזקים.

דנה זוננפלד: תגיד, מי יודע על הנזקים האלה?

דנה זוננפלד: פשוט אומרים לא, זה מסוכן, זה כן מסוכן, זה לא מסוכן.

דנה זוננפלד: אם השתמשתי ולא קרה לי כלום?

אליהו ברוכי: אני אשאל שאלה אחרת, בעולם האוטופי שאת חולמת שיקום יום אחד את חושבת שאפשר להקים מוסדות חינוך ב-X כסף, לא משנה כמה השקעה, ולא צריך חוקים מהצד, חוקי עזר?

דנה זוננפלד: לא, זה לא מה שאמרתי.

אליהו ברוכי: יפה, זאת אומרת שחינוך - - -

דנה זוננפלד: לא, בוודאי.

דנה זוננפלד: הוא שאל אותי מאיפה תבוא הגאולה, זה משהו אחר.

דנה זוננפלד: ברור, זה שילוב של דברים, בסוף אתה צריך שילוב - - -

מיכל וונש: זה וגם וגם.

אליהו ברוכי: חלק מהחינוך הוא גם ההרתעה.

אליהו ברוכי: ואין.

דנה זוננפלד: לגמרי, אבל אני התייחסתי לשאלה מאוד מאוד מסוימת, כאילו איך אפשר להתמודד עם זה בסוף.

דנה זוננפלד: בסוף אני חושבת שחינוך.

אליהו ברוכי: ברור שחינוך זה ההשקעה העיקרית, אבל לצערנו יש בתים שאין חינוך, יש אנשים שאין להם את היכולת של חינוך, קשי יום ולא משנה מה, כל מיני, אז אני אומר שזה בסוף - - -

דנה זוננפלד: זה כבר התירוצים, אבל - - -

מיכל וונש: זה התירוצים, כי אדרבא, זו האחריות שלנו, חבר הכנסת ברוכי, זאת אומרת בכל מוסדות החינוך, פה אין הבדל, בכל מוסדות החינוך, ערבים, יהודים, חרדים ושאינם דתיים, כל מוסדות החינוך חייבים לקחת את האחריות על הדבר הזה, לא להגיד לא, אצלי זה לא קורה.

מיכל וונש: אצל כולם זה קורה ועכשיו צריך להנגיש את המידע.

מיכל וונש: ואגב עוד דבר שקורה בוועדה שוב ושוב, צריך להנגיש את זה לילדים ולבני הנוער בצורה שהם מבינים את זה, לא בצורה שהמורה מבינה איך להסביר להם.

דנה זוננפלד: בדיוק, זה מה שהם אמרו, דברו בשפה שלנו.

מיכל וונש: זה מה שהם אומרים לנו בוועדה כל הזמן.

שיר בארי: הם גם אמרו, חבר שלי כבר השתכר, כאילו זה כבר קרה, איך אני מתמודד?

שיר בארי: כאילו בואו נהיה מודעים למה שקורה.

דנה זוננפלד: נכון.

מיכל וונש: ואגב, זה לא פחות נכון, זה קצת צביעות לגבי האלכוהול.

מיכל וונש: במידה מסוימת זה קצת צביעות שלנו, כי אלכוהול צריך גם להופיע שם.

מיכל וונש: אגב, הוא גם ממכר עד גיל 21, והגיל הוא 18.

מיכל וונש: אני כאילו עוצמת לזה עיניים כי אני אומרת שאין לי סיכוי להעלות את הגיל ל-21, ניקוטין עוד יש לי סיכוי ואני הגשתי הצעת חוק טבק עד גיל 21, כי הוא ממכר.

אליהו ברוכי: גם אחרי הוא ממכר.

מיכל וונש: כן, אבל הסיכוי להתמכרות אחרי הגיל שהמוח מסיים להתפתח, אגב, על זה יש מחלוקת, 21, 24, יש מחלוקת, בסדר, אבל נגיד שאנחנו מקבלים שהטיעונים להתפתחות המוח ביולוגית היא 21, זה נכון לכל החומרים האלה, הם ממכרים הרבה יותר.

מיכל וונש: גם אלכוהול.

מיכל וונש: לך עכשיו תגיד לרבנים של התיכונים של הילדים שלנו בפורים, עדלידע, לא חוקי.

מיכל וונש: חינוך, אפרופו חינוך.

אליהו ברוכי: אני אומר את זה בציניות, הלוואי שנתמודד עם זה ביום אחד.

אליהו ברוכי: הלוואי שיום הפורים זה יהיה הבעיה שלנו.

מיכל וונש: לא, אני רק אומרת, איפה הצביעות?

מיכל וונש: שאתה אומר על החומר הזה כן ועל החומר הזה לא, מסוכן באותה מידה.

מיכל וונש: אולי יותר, אני לא יודעת.

דנה זוננפלד: יש טוענים שיותר.

דנה זוננפלד: כמה מילים על סמי פיצוציות של פעם, כי באמת אין דבר כזה יותר, אבל זה התחיל בסביבות 2005, התחיל עם קפסולות שהיו ממולאות באותו חומר שנמצא בצמח הגת.

דנה זוננפלד: בצמח הגת יש חומר ממסטל.

מיכל וונש: והוא לא בפקודת הסמים המסוכנים במדינת ישראל?

דנה זוננפלד: היום הוא כן, אבל הוא ממועט.

דנה זוננפלד: אני קצת קפצתי, אולי אני בכל זאת אראה לכם.

דנה זוננפלד: ההגדרה של סם מסוכן בישראל היא כזאת שהיא אומרת את הדבר הבא: חומר מן המפורטים, לרבות כל מלח שלו, תכשיר, תערובת, תמיסה.

דנה זוננפלד: מה זה אומר בעצם?

דנה זוננפלד: זה אומר שעכשיו אם לקחו את הקוקאין הזה וערבבו אותו בסוכר ואני מצאתי עכשיו שקית של קילו, ברגע שאני זיהיתי בפנים קוקאין כל הקילו הזה הוא סם מסוכן.

דנה זוננפלד: זו ההגדרה המשפטית.

דנה זוננפלד: זאת אומרת אני לא צריכה להגיד כמה באמת קוקאין יש בפנים.

דנה זוננפלד: הייתי בסינגפור לפני כמה שנים ואמרו לי, טוב, אבל אצלנו אנחנו חייבים להגיד, כי תראי, אנחנו מוציאים אותם להורג אז אני רוצה לדעת אם באמת הוא החזיק קילו או שהוא החזיק עשרה גרם.

דנה זוננפלד: יש לזה משמעות, אולי עם עשרה גרם הוא יילך למלקות ולכמה שנים בכלא ועם קילו הוא יומת.

דנה זוננפלד: אצלנו, אני לא יודעת כמה אתם מודעים, העונשים הם מאוד מאוד קלים יחסית.

דנה זוננפלד: סחר בסמים זה עד 20 שנה יכול להיות, זה כמעט כמו רצח, רצח זה 25.

דנה זוננפלד: זה משהו מאוד מאוד חמור, כמה מקבלים בפועל?

דנה זוננפלד: מעט מאוד, מעט מעט מאוד.

מיכל וונש: שזה גם משהו שצריך לדבר עליו, כאילו כתפיסה חברתית.

מיכל וונש: כבר יש חוק, רק לא אוכפים אותו.

דנה זוננפלד: נכון, זה גם אחד הדברים.

דנה זוננפלד: אגב, זה משהו שאני העליתי בוועדה בהקשר של אוקיי, אז עושים לגליזציה, אז יהיה גידור, זה לגלי וזה לא, אבל אם מה שמחוץ לגידור תהיה אותה זילות של חודש בזה, אז זה לא ייתן כלום.

דנה זוננפלד: בסוף מה שמחוץ לגידור, צריכה להיות עליו ענישה באמת מרתיעה, כי הענישה לא מרתיעה.

אליהו ברוכי: מה בעינייך ענישה מרתיעה?

דנה זוננפלד: אני לא יודעת להגיד מה בדיוק, אבל אני יודעת שאם מישהו מגדל חממה שיכולה לפרנס את כל משתמשי הקנביס בארץ והוא מקבל חצי שנה או כמה חודשי עבודת שירות או משהו כזה, זה לא יכול להרתיע.

דנה זוננפלד: ואם המקסימום זה 20 שנה ואף אחד לא מקבל, הכי חמורים אולי מקבלים שנתיים, שלוש.

דנה זוננפלד: אני לא מכירה פסיקות, אולי יש של יותר מזה, וזה גם נחשב הרבה, זאת אומרת בדרך כלל זה הרבה הרבה פחות וזה לא מרתיע.

דנה זוננפלד: אולי אדם מן היישוב זה ירתיע אותו, כי הוא לא רגיל לזה, אבל מישהו מהעולם העברייני כמה חודשים בכלא, אני לא חושבת שזה משהו שיכול באמת לשמש כהרתעה.

דנה זוננפלד: ב-2005 התחיל גל מאוד מאוד גדול של סמי פיצוציות, המוצרים נקראו חגיגת.

דנה זוננפלד: זה התחיל באותו חומר שנמצא בתוך הגת.

דנה זוננפלד: מכיוון שיש אוכלוסייה מאוד גדולה בארץ, של תימנים ולא רק תימנים, שמשתמשים בגת, לועסים את זה להנאתם בחצר, הם נורמטיביים לחלוטין, אז החליטו לעשות את הדבר הבא, אם היו מכניסים את הקטינון לפקודת הסמים, שזה החומר הפעיל בגת, מיד לפי ההגדרה שהראיתי לכם גם הגת עצמו היה הופך להיות סם מסוכן.

מיכל וונש: אני רוצה להגיד משהו על זה, יש סיפורים נורא נורא קשים - - -

דנה זוננפלד: על נוער שיוצא עם - - -

מיכל וונש: חבר'ה שמנצלים אותם.

מיכל וונש: בגלל שזה לא לא-חוקי בארץ אז מנצלים אותם - - -

דנה זוננפלד: להעביר את זה ואז תופסים אותם, נכון.

מיכל וונש: ישבה בחורה מבית חרדי, קצת לא מאה אחוז נפשית, היא ישבה בכלא הרבה זמן.

מיכל וונש: היא שוחררה כבר, הודיה מונסטנגו?

מיכל וונש: אני אפילו לא יודעת אם היא כבר שוחררה.

דנה זוננפלד: אני יודעת שהיה לובי מאוד רציני לשחרור שלה.

יוסף טייב: יש לי הצעת חוק מוכנה לאסור יציאה למדינה ששם אסור, כדי לא להגיע למצב הזה.

דנה זוננפלד: אז באמת הקטינון, צמח הגת בארץ, יש את התימנים ואת האוכלוסיות הנוספות שמשתמשות בו, באירופה הוא לא חוקי, בארצות הברית הוא לא חוקי.

דנה זוננפלד: בכל אופן בישראל, בפקודת הסמים כתוב רשום קטינון למעט עלי הגת בצורתם הטבעית ללעיסה.

דנה זוננפלד: אז יש מיעוט שלו.

דנה זוננפלד: זה התחיל מקטינון.

דנה זוננפלד: כשהכנסנו את הקטינון לפקודת הסמים התחיל מבול חדש של עיצובים, זה התחיל להיות כמו חתול ועכבר.

דנה זוננפלד: ואתם יודעים, להכניס חוק זה לא כל כך פשוט, לא כל כך פשוט לשנות את הפקודה, צריך קריאה ראשונה ו – בקיצור, עד שאתה כבר עובר את הקריאות האלה ועד שמתכנסת הוועדה וכו' החומר מזמן כבר עזב את השוק ויש במקומו עוד שלושה אחרים.

דנה זוננפלד: הייתה תקופה של עשרות חומרים חדשים שנכנסו לשוק ובעצם זה מעגל קסמים כזה, כמו שמצויר פה.

דנה זוננפלד: מה שעשינו ב-2010, הכנסנו משהו שנקרא חוק גנרי.

דנה זוננפלד: עד אז התוספת הראשונה הייתה רשימת מכולת, החומר הזה, החומר הזה, החומר הזה, מה שעשינו זה לקחנו כמה חומרים שעליהם עשו הרבה מאוד שינויים ואמרנו שמכניסים אותם כמשפחה.

דנה זוננפלד: זאת אומרת אם יש לי מתאמפטמין, הוא סם מסוכן, לרבות המשפחה שלו, אז אם יוסיפו לו כלור אז אני לא צריכה שיהיה כתוב בפקודת הסמים כלור מתאמפטמין, אבל לפי ההגדרה, אני אראה לכם תיכף את ההגדרה - - -

מיכל וונש: אגב, נורא מעניין, כי אני נאבקת מול זה דווקא עם הניקוטין, כי הניקוטין וכל סוגי השימוש, אם הוא לאידוי, להרתחה ולזה, לא עשו את זה בנוגע לניקוטין.

מיכל וונש: אנחנו כל הזמן מנסים לסגור יותר ויותר פרצות.

דנה זוננפלד: אבל זה צורות שימוש.

דנה זוננפלד: כן, אפשר להכניס.

מיכל וונש: נכון, אפשר לעשות cross referencing, אם זה כבר קיים פה.

דנה זוננפלד: זה קיים יותר בעניין של הכימיה, של המבנה הכימי של החומר.

מיכל וונש: לא צורות שימוש.

דנה זוננפלד: לא צורות שימוש, אבל אפשר לעשות את אותו הדבר על צורות שימוש.

דנה זוננפלד: אז הנה, אני אראה לכם, זאת ההגדרה, יש משהו שנקרא נגזרת מבנית ואז כתוב מתאמפטמין לרבות הנגזרות המבניות שלו ויש הגדרה איזה קבוצות זה הנגזרות האלה.

דנה זוננפלד: אילוסטרציה, רק שתראו, זה קטינון, ואז אם מוסיפים לו עוד כל מיני דברים עליו הוא עדיין סם מסוכן גם אם החומר החדש, השם, הרי עכשיו זה כבר לא ייקרא קטינון, זה יהיה כלורו לא משנה, אני לא אלאה אתכם, אבל - - -

מיכל וונש: אבל הבסיס יהיה אותו דבר .

דנה זוננפלד: בדיוק.

אליהו ברוכי: מה שאת אומרת, שאם יש איזה שהוא מוצר חדש בשוק, שיהיה חלק מהמרכיבים שלו - - -

דנה זוננפלד: זה לא המרכיבים שלו, זה השלד, הוא יושב על שלד, כי זה לא מרכיבים, זה מרכיב אחד.

אליהו ברוכי: איך תדעי שהוא שלד?

דנה זוננפלד: אני צריכה לזהות אותו, ככימאית.

אליהו ברוכי: ואם מחר יהיה מרכיב מתוך כמה?

דנה זוננפלד: אני מסתכלת על המבנה ואני אומרת שאני רואה את המבנה של הקטינון ועליו יש עוד איזה שני דברים, הם נמצאים ברשימה של הקבוצות שם בחוק, כן, הוא סם מסוכן.

דנה זוננפלד: מה שקרה בעקבות הדבר הזה שבאמת הפסיקו לייצר חומרים חדשים מהמשפחה הזאת, אבל הם אמרו בואו נלך למשפחה אחרת, ואז התחיל מה שנקרא הנייס גיא.

דנה זוננפלד: הנייס גיא זה עוד רמייה מאוד גדולה, זה בעצם חומר צמחי.

דנה זוננפלד: אמרתי לכם בהתחלה שאנשים חושבים שצמחי, אה, זה טבעי, זה טוב, זה אורגני.

דנה זוננפלד: זה קשקוש.

דנה זוננפלד: משהו שהוא צמחי לא בהכרח יותר טוב ממשהו סינתטי, ממש לא.

דנה זוננפלד: תדעו לכם שהרעלים הכי קשים בעולם הם ממקור צמחי.

דנה זוננפלד: יש חומר שנקרא ריצין, מפיקים אותו מקיקיון, קיקיון זה צמח נוי, הרעל הכי חזק שיש.

דנה זוננפלד: ציאניד הוא גם ממקור טבעי.

דנה זוננפלד: כך שאין קשר לטבעי, אבל כן האדם ברחוב חושב שטבעי זה טוב.

דנה זוננפלד: היה מחסור בשוק באותה תקופה בקנביס, יצא הדבר הזה.

דנה זוננפלד: בעצם מה הם עשו?

דנה זוננפלד: הם לקחו סתם חומר צמחי, דשא, הם לא לקחו דשא, הם לקחו איזה שהוא צמח שנקרא דמיאנה, לא משנה, אבל לצורך העניין לואיזה, או דשא, או משהו, ייבשו אותו, הכינו במעבדה חומר, הכניסו אותו לתוך אלכוהול, המיסו אותו, הכניסו את לזה למרסס, ריססו את החומר, ייבשו אותו, הכניסו את זה לשקיות, אבל עכשיו אפשר לשים גם הרבה, אתה לא יודע כמה ריססו.

דנה זוננפלד: אתה מגיע לריכוזים מאוד מאוד גבוהים.

דנה זוננפלד: כל החומרים האלה מבוססים על - - -

מיכל וונש: אבל זה THC מה שריססו עליו?

דנה זוננפלד: לא.

דנה זוננפלד: קודם כל ריססו על צמח - - -

מיכל וונש: כי הזה יקר, הם לא יבזבזו - - -

דנה זוננפלד: לא, זה לא THC.

דנה זוננפלד: למה זה נקרא קנבינואידים סינתטיים?

דנה זוננפלד: הרי קנביס, החומרים בתוך הקנביס נקראים קנבינואידים, פה זה קנבינואידים סינתטיים.

דנה זוננפלד: אוקיי, אז היו שני מחקרים, אחד בישראל ואחד בארה"ב, שנות ה-80.

דנה זוננפלד: בישראל מי שזיהה את כל מרכיבי הקנביס, שמו פרופ' משולם.

דנה זוננפלד: פרופ' משולם עשה מחקר אוניברסיטאי, הוא לקחת את ה- THC ועשה עליו שינויים, מודיפיקציות.

דנה זוננפלד: בעצם מה שאנחנו הכנסנו לפקודת הסמים, על האמפטמינים, הוא עשה מודיפיקציות על זה לכל מיני מטרות, אולי לתרופה בהמשך או משהו כזה, באותו זמן עשה איזה שהוא פרופ' הופמן, לא הופמן של האל.

דנה זוננפלד: אס.

דנה זוננפלד: די כי הוא כבר מת מזמן, אבל הופמן אחר בארצות הברית, באיזה שהיא אוניברסיטה, הוא מצא איזה שהיא מולקולה, איזה שהוא חומר שמדמה את הפעולה של ה- THC ועשה עליו שינויים.

דנה זוננפלד: ועכשיו העבריינים החדשים לקחו פשוט, הם כבר לא היו צריכים להמציא כמו בקטינון, הם פשוט לקחו חומר מהספרות, סנתזו את זה.

דנה זוננפלד: אתם יודעים איפה מסנתזים את החומרים?

דנה זוננפלד: תמיד אני שואלת בהרצאות, איפה מיוצרים הבגדים שלכם?

דנה זוננפלד: סין.

דנה זוננפלד: סין יצרנית מצוינת.

דנה זוננפלד: גם הודו אגב, יש שם כימאים מעולים, מייצרים את החומרים האלה והם פשוט מגיעים.

דנה זוננפלד: דרך אגב, לפני משהו כמו שבע-שמונה שנים החומרים היו מגיעים נקיים, אבקות לבנות בתוך שק כזה, קילו, כתוב cleaning agent, חומר לניקוי, ובפנים אתה מוצא את החומרים האלה ופה אתה מוצא מעבדה כזאת שהמיסו את זה, אתה רואה את הריסוס, אתה רואה את החומר היבש הזה.

דנה זוננפלד: לפעמים אנחנו תופסים את החומר היבש לפני שריססו אותו ואז הוא לא סם, הוא מצע.

דנה זוננפלד: חומרים מאוד מסוכנים.

דנה זוננפלד: בגדול, זה נראה כמו כזה לערבוב עם טבק, נכון?

דנה זוננפלד: אבל בדרום תל אביב הראו לנו שאנשים לוקחים, מחממים את זה עם איזה שהוא נוזל, מוציאים את זה ומזריקים את זה לעצמם ואתה יוצר זומבים.

דנה זוננפלד: פשוט.

דנה זוננפלד: ראינו תמונות של אנשים שעולים על מכונית, שוברים את החלון ונכנסים דרך החלון.

דנה זוננפלד: משהו פשוט באמת טירוף.

אליהו ברוכי: מהמיצוי של זה?

דנה זוננפלד: כן, מהחומר הזה.

דנה זוננפלד: מה שאנחנו עשינו ב-2013, הכנסנו גם אותו לפקודת הסמים, את המשפחה הזאת, אבל אז המציאו מין משפחה דומה.

דנה זוננפלד: ועוד פעם, אנחנו חוזרים לזה.

מיכל וונש: עוד פעם חתול ועכבר.

דנה זוננפלד: כל פעם חתול ועכבר.

דנה זוננפלד: ב-2013 הוצע איזה שהוא פתרון, זה נקרא בתצורה של חוק המאבק שהמטרה שלו זה באמת לא להיאבק במשתמש אלא להיאבק במשווק, ביבואן, בגדולים.

דנה זוננפלד: 2013.

דנה זוננפלד: זה חולק שהולך עם שתי זרועות, יש לו זרוע אכיפתית וזרוע מנהלית.

דנה זוננפלד: היפוך נטל זה אומר שכשתופסים את זה באיזה פיצוציה או משהו כזה הוא צריך להוכיח שזה באמת משהו תמים, לא צריך להוכיח שזה משהו בעייתי, ומאסר עד שלוש שנים, להבדיל מ-20 שנה של סם מסוכן.

דנה זוננפלד: מה שטוב בדבר הזה שזאת הוראת שעה ואפשר לעשות אותה תוך שבוע.

אליהו ברוכי: אבל כשיש עד 20 שנה מקבלים חודש, כשיש עד שלוש שנים מה מקבלים?

דנה זוננפלד: אני לא יודעת.

דנה זוננפלד: ואכיפה מנהלית, דרך אגב, היא מאוד כואבת, כי אתה לוקח ומשמיד לו את כל הסחורה.

דנה זוננפלד: פשוט לוקח את הכול, טאק, להשמדה.

דנה זוננפלד: אתה לא שומר לו את זה, הוא מושמד באותו רגע.

דנה זוננפלד: זה כואב.

דנה זוננפלד: בכיס זה בדרך כלל כואב, כואב בטח להם.

דנה זוננפלד: מה שטוב פה זה שמי שצריך לחתום על זה, יש ועדה שמורכבת ממעט מאוד אנשים, אני מהמשטרה כרגע, אבל מישהו מהמשטרה, שני אנשים ממשרד הבריאות ואחת מהרשות למלחמה בסמים, אתי כהנא, מי שמכיר אותה.

דנה זוננפלד: אנחנו דנים בדבר הזה, אם אין התנגדות, מכינים במשרד הבריאות את המצע, מעבירים את זה למנכ"ל משרד הבריאות והוא חותם על זה וזה יוצא.

דנה זוננפלד: זה לא חוק, זו הוראת שעה.

דנה זוננפלד: ותראו את ההשפעה.

דנה זוננפלד: אני מאוד אוהבת להראות את זה, ב-2013 נכנסו 17 חומרים להכרזה הראשונה, תראו, ככל שעובר הזמן יש פחות הכרזות ופחות חומר.

דנה זוננפלד: זאת אומרת שהתגברנו.

דנה זוננפלד: התגברנו על הצרה הזאת.

דנה זוננפלד: היום אני יכולה להגיד לכם שכמעט לא רואים חומר שהוא לא יושב או בתוך משפחה, או ש – ההכרזה הזאת תקפה לשנה.

דנה זוננפלד: בשנה הזאת יש זמן להכניס את זה לפקודת הסמים, אם זה לא הוכנס לפקודת הסמים זה הופך להיות חזרה חומר חוקי.

דנה זוננפלד: מתי הייתה לנו בעיה?

דנה זוננפלד: בשנתיים האחרונות הייתה לנו בעיה כי לא הייתה ממשלה.

דנה זוננפלד: לא הייתה כנסת, לא הייתה ממשלה.

דנה זוננפלד: אז באמת יש שם איזה שהוא סעיף של הארכה במקרה זה ו - - -

אליהו ברוכי: והארכתם.

מיכל וונש: איפה זה נמצא עכשיו?

דנה זוננפלד: הכול כבר בפקודת הסמים.

דנה זוננפלד: עכשיו, ב-2019, נכנסו שני חומרים חדשים, אחד שאנחנו הבאנו ואחד שמשרד הבריאות הביא, אז יש עוד הכרזה אחת שלא מופיעה פה, אבל אתם רואים שבאמת זה משפיע.

דנה זוננפלד: זה עובד.

דנה זוננפלד: עוד חומר, תופעה עולמית מפחידה, זה פנטנילים, חומרים רפואיים אגב, משמשים כמשככי כאבים מאוד חזקים.

דנה זוננפלד: בארץ עדיין התופעה היא לא חמורה במיוחד, אבל זאת תופעה מאוד מפחידה.

דנה זוננפלד: דרך אגב, היא מפחידה גם בתחום הפח"ע, לא רק בתחום הפלילי.

דנה זוננפלד: אין לי כל כך הרבה זמן, דיברנו הרבה זמן, אבל באמת יש הרבה סיפורים מעניינים.

דנה זוננפלד: אגב, חאלד משעל, את ההתנקשות בו ניסו עם אחד החומרים האלה.

דנה זוננפלד: אם אתם מכירים את הסיפור על ההשתלטות של המחתרת הצ'צ'נית על בית האופרה במוסקבה, הצבא הרוסי ניסה להשתלט על המשתלטים אז הוא הזרים בתוך מערכת האוורור את אחד החומרים האלה והרג 30% מהאנשים שם, כולל כמובן 30% מהקהל.

דנה זוננפלד: זה תראו במעבדה, אבל אנחנו עובדים עם טכנולוגיות מאוד מתקדמות, אנחנו מנסים להכניס תהליכים שמזרזים קבלת תוצאות תוך כדי שימור על אבטחת איכות.

דנה זוננפלד: תראו במעבדה את הדברים האלה.

דנה זוננפלד: רק רציתי להראות לכם טיפה בעיות, זה באמת רק לסכם.

דנה זוננפלד: כך נראית חממה, ותחשבו על לשמור את החממה הזאת, דיברנו על זה, אז אני לא אחזור.

דנה זוננפלד: ובעיה נוספת שיש לנו זה בנושאי חקיקה.

דנה זוננפלד: החוק מגדיר לנו איך לדגום, כמה לדגום, מתוך כמה אריזות כמה אנחנו צריכים לקחת והוא מגדיר משהו שנקרא אריזת משנה.

דנה זוננפלד: זאת אומרת שאם עכשיו העבריין לקח את הקילו קוקאין שלו, חילק אותו ל-100 מנות ואת ה-100 מנות האלה הוא שם בחמש שקיות ובכל שקית הוא שם – אז אנחנו כל – בקיצור אנחנו לפי העבריין, איך שהוא חילק את המנות שלו ככה אנחנו דוגמים ואז יכול להיות שאם היינו תופסים את זה כשהגוש היה אחד היינו עושים בדיקה אחת, ואם אנחנו תופסים את זה בסוף התהליך, לפני שהוא מוכר, אז יכול להיות שיש לנו 100 ומשהו בדיקות, שזה מטורף.

דנה זוננפלד: אז אנחנו מנסים לעשות עם זה, כי זה כבר לא מקובל בעולם, גם מבחינה סטטיסטית זה לא - - -

מיכל וונש: אבל זה נראה תיקון חקיקתי מאוד חשוב.

דנה זוננפלד: זה תיקון חקיקתי שאנחנו מבקשים להכניס אותו, כי הוא מחויב כי אנחנו באמת - - -

מיכל וונש: תגישי את זה בבקשה, דנה, לוועדה את התיקון שאתם מציעים לעשות.

דנה זוננפלד: אנחנו עכשיו מכינים את זה, אלה דברים שנעשים בחו"ל, כך שזה יהיה עם - - -

מיכל וונש: פשוט צריך בתהליך הזה של שינוי מעמדו המשפטי של הקנביס לסגור את הפערים.

מיכל וונש: זה חלק מהדברים שהוועדה - - - לסגור פערים.

מיכל וונש: זה נראה לי אחד המקומות האלה שחייבים לסגור קודם כל את הפער כדי שניתן יהיה ליישם את כל שאר ה –

דנה זוננפלד: נכון.

מיכל וונש: זה חשוב מאוד.

דנה זוננפלד: וזהו, זה מה שאני רציתי להציג לכם.

דנה זוננפלד: עשיתי את זה די מהר, אבל יש הרבה דברים ורציתי בכל זאת להגיד לכם את הכול.

מיכל וונש: תודה רבה, דנה, מאוד מעניין וחשוב.

יוסף טייב: החכמנו.

מיכל וונש: גם החכמנו, גם הבנו עד כמה הנושאים האלה מורכבים ויש עבודה שצריך לעשות.

דנה זוננפלד: כן, יש הרבה.

דנה זוננפלד: (יוצאים לסיור).